Document ID: 32008D0548

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Ιουνίου 2008
με την οποία εγκρίνονται οι φινλανδικές ενισχύσεις στους τομείς των σπόρων για σπορά και των σπόρων για σπορά σιτηρών για τα έτη συγκομιδής 2007 και 2008
[κοινοποιηθείσα υπό τον αριθμό Ε(2008) 2700]
(Τα κείμενα στη φινλανδική και σουηδική γλώσσα είναι τα μόνα αυθεντικά)
(2008/548/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1947/2005 του Συμβουλίου, της 23ης Νοεμβρίου 2005, για την κοινή οργάνωση αγοράς στον τομέα των σπόρων προς σπορά και για την κατάργηση των κανονισμών (ΕΟΚ) αριθ. 2358/71 και (ΕΟΚ) αριθ. 1674/72 (1), και ιδίως το άρθρο 8 παράγραφος 2 πρώτο εδάφιο,
Εκτιμώντας τα ακόλουθα:
(1)
Με επιστολή της 17ης Δεκεμβρίου 2007, η κυβέρνηση της Φινλανδίας ζήτησε να της επιτραπεί να χορηγήσει ενισχύσεις σε γεωργούς, για ορισμένες ποικιλίες σπόρων για σπορά και σπόρων για σπορά σιτηρών που παράγονται αποκλειστικά στη Φινλανδία, λόγω των ιδιαίτερων κλιματικών της συνθηκών, για τα έτη 2007-2010. Συμπληρωματικές πληροφορίες χορηγήθηκαν με τις επιστολές της 16ης Ιανουαρίου και της 20ής Φεβρουαρίου 2008.
(2)
Σύμφωνα με το άρθρο 8 παράγραφος 2 δεύτερο εδάφιο του κανονισμού (ΕΚ) αριθ. 1947/2005, η Φινλανδία πρέπει να διαβιβάσει στην Επιτροπή, το αργότερο έως τις 31 Δεκεμβρίου 2008, λεπτομερή έκθεση σχετικά με τα αποτελέσματα της εγκριθείσας ενίσχυσης. Για να μην προκαταληφθεί η εν λόγω ενδιάμεση επανεξέταση, στην παρούσα φάση επιτρέπεται να χορηγηθεί ενίσχυση μόνο για τους σπόρους που είχαν καλλιεργηθεί το 2007 και το 2008.
(3)
Η Φινλανδία ζητεί να της επιτραπεί να χορηγήσει στρεμματική ενίσχυση για ορισμένες εκτάσεις καλλιεργούμενες με ποικιλίες σπόρων για σπορά αγρωστωδών (Gramineae) και ψυχανθών (Leguminosae) που απαριθμούνται στο παράρτημα XI του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (2), εξαιρουμένων των εκτάσεων που καλλιεργούνται με φλέον το λειμώνιο [Phleum pratense L. (Timothy)] και ορισμένων εκτάσεων που καλλιεργούνται για την παραγωγή σπόρων για σπορά σιτηρών.
(4)
Η προτεινόμενη ενίσχυση πρέπει να πληροί τις απαιτήσεις που καθορίζονται στο άρθρο 8 του κανονισμού (ΕΚ) αριθ. 1947/2005. Αφορά ποικιλίες σπόρων για σπορά και σπόρων για σπορά σιτηρών, προς καλλιέργεια στη Φινλανδία, οι οποίες είναι προσαρμοσμένες στις κλιματικές συνθήκες της χώρας και δεν καλλιεργούνται σε άλλα κράτη μέλη. Η έγκριση της Επιτροπής θα πρέπει να περιορίζεται στις ποικιλίες που περιλαμβάνονται στον κατάλογο των φινλανδικών ποικιλιών οι οποίες παράγονται μόνο στη Φινλανδία.
(5)
Θα πρέπει να προβλεφθεί η ενημέρωση της Επιτροπής σχετικά με τα μέτρα που λαμβάνει η Φινλανδία ώστε να συμμορφωθεί με τα όρια που προβλέπει η παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Φινλανδία να χορηγήσει ενισχύσεις, για το διάστημα από την 1η Ιανουαρίου 2007 έως τις 31 Δεκεμβρίου 2008, σε καλλιεργητές εγκατεστημένους στο έδαφός της, οι οποίοι παράγουν πιστοποιημένους σπόρους για σπορά και πιστοποιημένους σπόρους για σπορά σιτηρών των ποικιλιών που αναγράφονται στο παράρτημα της παρούσας απόφασης, εντός των ορίων των ποσών που αναγράφονται στο ίδιο παράρτημα.
Η έγκριση αφορά αποκλειστικά τις ποικιλίες που απαριθμούνται στον εθνικό κατάλογο της Φινλανδίας και οι οποίες καλλιεργούνται μόνο στη Φινλανδία.
Άρθρο 2
Η Φινλανδία διασφαλίζει, με ενδεδειγμένο σύστημα ελέγχου, ότι χορηγείται ενίσχυση μόνο για τις ποικιλίες που αναφέρονται στο παράρτημα.
Άρθρο 3
Η Φινλανδία κοινοποιεί στην Επιτροπή κατάλογο των σχετικών πιστοποιημένων ποικιλιών και τυχόν τροποποίηση του καταλόγου αυτού, την πληροφορεί δε για τις εκτάσεις και τις ποσότητες σπόρων για σπορά και σπόρων για σπορά σιτηρών τις οποίες αφορούν οι χορηγούμενες ενισχύσεις.
Άρθρο 4
Η παρούσα απόφαση εφαρμόζεται από την 1η Ιανουαρίου 2007.
Άρθρο 5
Η παρούσα απόφαση απευθύνεται στη Δημοκρατία της Φινλανδίας.
Βρυξέλλες, 24 Ιουνίου 2008.

Labels: 4
17
19
6
18